Έλενα Τσαγκρινού

Πρώτα Χρόνια

Γεννήθηκε στις 16 Νοεμβρίου 1994 στην Αθήνα. Από μικρή ηλικία ασχολήθηκε με τη μουσική και φοίτησε σε Μουσικό Γυμνάσιο - Λύκειο. Το 2009, συμμετείχε στο talent show του ΑΝΤ1 "Ελλάδα έχεις ταλέντο". Έχει μια αδελφή, την Βίλλυ (γενν. 1998).

2013-2018: OtherView, Just The 2 Of Us, The Voice

Το καλοκαίρι του 2013, επιλέχθηκε σε οντισιόν από το συγκρότημα OtherView (μετά την αποχώρηση της Κρυσταλλίας) για τη θέση της τραγουδίστριας και έτσι υπέγραψε συμβόλαιο με τη δισκογραφική εταιρία Feelgood Records. Στις 8 Ιανουαρίου 2014 κυκλοφόρησε το πρώτο τους κομμάτι με τίτλο «What You Want». Λίγους μήνες αργότερα, κυκλοφόρησαν το δεύτερο κομμάτι τους, με τίτλο «Ο Γύρος Του Κόσμου», το οποίο ξεπέρασε σε προβολές το πρώτο. Παράλληλα, την άνοιξη της ίδιας χρονιάς, συμμετείχε στο μουσικό show του MEGA, «Just The 2 Of Us» ως coach του Ιβάν Σβιτάιλο.
Το 2015, κυκλοφόρησαν ως συγκρότημα τέσσερα νέα κομμάτια. Το «Δικαίωση» μαζί με τον Arva, το «Όλα Αυτά Που Νιώθω», το «In The Club Bi**h» και το «Σε Θέλω Τώρα». Το 2016, κυκλοφόρησαν τα κομμάτια «Ξανά» και «Εμείς Μαζί». Το δεύτερο μάλιστα ήταν σε συνεργασία με τους Goin' Through και αποτέλεσε soundtrack της ταινίας «The Bachelor». Την ίδια χρονιά εμφανίστηκαν στα MadWalk μαζί με τη Josephine και τη Μαρία Κορινθίου. Τη σεζόν 2016-2017, ήταν παρουσιάστρια των backstage στο talent show του ΣΚΑΙ, The Voice of Greece ενώ σαν συγκρότημα πραγματοποίησαν live εμφανίσεις στο BOX Athens με τις Melisses και τη Josephine.
Το 2017, ως συγκρότημα, ανακοίνωσαν την αποχώρηση τους από τη Feelgood Records και τη συνεργασία με την Panik Records. Κυκλοφόρησαν μάλιστα δύο κομμάτια: «Άστο Σε Μένα» και «Τώρα Ή Ποτέ», ενώ εμφανίστηκαν σε δύο βραβεία. Στα Mad Video Music Awards, ερμηνεύοντας το τραγούδι «Κάνε Με» σε remix με τον ράπερ Mike αλλά και τα κυπριακά Super Music Awards. Επίσης, συμμετείχαν στο MadWalk - The Fashion Music Project και στο MTN MadWalk Cyprus.
Τη σεζόν 2017-2018 εμφανίζονταν στο νυχτερινό κέντρο Fantasia Live μαζί με τη Josephine και ύστερα έκαναν κάποιες εμφανίσεις με τον Κωνσταντίνο Αργυρό στο Club Vogue της Θεσσαλονίκης. Την ίδια χρονιά, συμμετείχαν στα MadWalk - The Fashion Music Project, ερμηνεύοντας το «Havana» της Καμίλα Καμπέγιο μαζί με τη Θωμαή Απέργη. Στα μέσα της ίδιας χρονιάς, η Τσαγκρινού ανακοίνωσε την αποχώρηση της από τους OtherView, ύστερα από τη συμπλήρωση των πέντε ετών συνεργασίας, προκειμένου να ακολουθήσει solo καριέρα.

2018-σήμερα: Το ξεκίνημα της σόλο καριέρας

Μετά την αποχώρηση της από τους OtherView, ξεκίνησε τις προετοιμασίες του πρώτου της προσωπικού album, ενώ τον Ιούνιο του 2018, εμφανίστηκε Mad Video Music Awards ερμηνεύοντας σε remix το κομμάτι του Πάνου Κιάμου «Θέλω Να Σε Ξαναδώ» μαζί με τον Bo. Παράλληλα, ξεκίνησε εμφανίσεις στο νυχτερινό κέντρο Fantasia Live με τους Κωνσταντίνο Αργυρό και Νίνο.
Την 1η Ιουλίου 2018 κυκλοφόρησε το πρώτο της σόλο κομμάτι, με τίτλο «Πάμε Απ' Την Αρχή», το οποίο λίγο αργότερα κυκλοφόρησε και σε αγγλική εκδοχή, ως «Summer Romance». Στις 23 Οκτωβρίου του ίδιου έτους, κυκλοφόρησε το δεύτερο της σόλο κομμάτι, με τίτλο «Παράδεισος». Στις 6 Δεκεμβρίου κυκλοφόρησε μαζί με τους Ηλία Βρεττό, Γιώργο Καρτέλια, Ελίνα Παπίλα, Bo, REC, OGE και τον ραδιοφωνικό σταθμό 104,8fm Χαλκίδας, το τραγούδι «Έλα την πρωτοχρονιά», με στόχο να ενισχύσουν οικονομικά την κιβωτό του κόσμου.
Τη χειμερινή σεζόν 2018-2019 έκανε live εμφανίσεις στο νυχτερινό κέντρο Fantasia Live με τους Κωνσταντίνο Αργυρό, Demy, 719 The Band, Andromache και Γιώργο Λιβάνη.
Τον Απρίλιο του 2019, συμμετείχε στο MadWalk - The Fashion Music Project, ερμηνεύοντας με τον Δάκη το κομμάτι "Τσάι Με Λεμόνι". Τον Ιούνιο του 2019, εμφανίστηκε στα Mad Video Music Awards ερμηνεύοντας το κομμάτι «Σαν Λαβά» με τον OGE.